ໃນວັນທີ 27 ກັນຍາ 2019, ທີ່ອາຄານສຸທັມມະນິມິດ ໃນວັດເທບນິມິດ(ວັດທາດຝຸ່ນ) ໄດ້ມີການເປີດການ ນຳໃຊ້ຫ້ອງຮຽນວິທະຍາໄລສົງອົງຕື້ ໂດຍການເຂົ້າຮ່ວມໃນພິທີມີ ພຣະອາຈານໃຫຍ່ ມະຫາພູສະຫວັນ ພັນທະບົວລີ, ຫົວໜ້າກຳມາທິການສຶກສາສົງສູນກາງ, ພຣະອາຈານໃຫຍ່ ປອ.ພວງປະເສີດ ພູມາວົງ, ຮອງຫົວໜ້າກຳມາທິການ ສຶກສາສົງສູນກາງພ້ອມທັງເປັນຜູ້ອຳນວຍການວິທະຍາໄລສົງອົງຕື້, ພຣະອາຈານໃຫຍ່ ບຸນສ່ວນ ພັນທະວົງ ແລະ ແຂກພາຍນອກມີ ທ່ານຈັນດີ ພົມມະບຸດ, ອະດີດຫົວໜ້າກົມສ້າງຄູ, ທ່ານແກ້ວ ຈັນທະວີໄຊ, ອະດີດຫົວໜ້າຫ້ອງ ການສຶກສາສົງສູນກາງ, ທ່ານທິບພະມົນ ຮອງຫົວໜ້າຫ້ອງການກະຊວງສຶກສາທິການ ແລະ ກິລາ, ທ່ານຫົວ ໜ້າພະແນກສຶກສາທິການ ແລະກິລານະຄອນຫລວງ, ແນວລາວສ້າງຊາດນະຄອນຫລວງ ແລະ ພະແນກ ພາຍໃນນະຄອນຫລວງ ພ້ອມດ້ວຍເຈົ້າຄະນະ ອພສ ເມືອງຈາກ 4 ຕົວເມືອງ ກໍໄດ້ໃຫ້ກຽດເຂົ້າຮ່ວມເປັນສັກຂີພະ ຍານໃນການເປີດໃນຄັ້ງນີ້.
ໃນເບື້ອງຕົ້ນ ຈຸດປະສົງໃນການສ້າງອາຄານສຸທັມມະນິມິດນີ້ ແມ່ນມີຈຸດປະສົງຈະສ້າງ ເພື່ອໃຫ້ເປັນ ວິທະຍາໄລສຸທັມມະນິມິຕ ເຊິ່ງຈະເປັນວິທະຍາໄລສົງອີກແຫ່ງໜຶ່ງ ສ້າງຂຶ້ນເພື່ອລະນຶກບູຊາຄຸນບູຣະພາຈານ ຄື ຍາທ່ານໃຫຍ່ ມະຫາປຣີຊາ ສຸທັມມະໂກສາຈານ ເຊິ່ງເປັນອະດີດເຈົ້າອາວາດວັດທາດຝຸ່ນ, ອະດີດທີ່ປຶກສາສູນກາງ ອພສ ຜູ້ທີ່ທາງເຈົ້າພາບມີນາມວ່າ ປາສະການ ໂກເຢ ເຄີຍໃຫ້ຄວາມເຄົາຣົບນັບຖືເປັນຢ່າງສູງ. ແຕ່ເນື່ອງຈາກວ່າ ຍັງບໍ່ທັນມີຄວາມພ້ອມທັງດ້ານຫລັກສູດແລະວິຊາການ ຈິ່ງບໍ່ສາມາດເປີດເປັນວິທະຍາໄລສຸທັມມະນິມິດໄດ້ເທື່ອ. ດ້ວຍເຫດນີ້, ກ່ອນທີ່ຈະພັດທະນາໃຫ້ອາຄານຮຽນແຫ່ງນີ້ກາຍເປັນວິທະຍາໄລ ແລະມາຫາວິທະຍາໄລ ໃນຂະນະ ທີ່ລໍຖ້າຄວາມພ້ອມ, ທາງຄະນະກຳມະການຮັບຜິດຊອບຝ່າຍອາຄານສຸທັມມະນິມິຕຈິ່ງໄດ້ຮ່ວມມືກັນກັບທາງວິທະ ຍາໄລສົງອົງຕື້ ພາຍໃຕ້ການຮ່ວມມືກັບອົງການຈັດຕັ້ງທີ່ກ່ຽວຂ້ອງ ເຫັນດີໃຫ້ເປີດອາຄານຮຽນດັ່ງກ່າວນີ້ ໃຫ້ເປັນ ສະຖານທີ່ການສຶກສາຂອງວິທະຍາໄລສົງອົງຕື້ ໂດຍເບື້ອງຕົ້ນໄດ້ຍ້າຍຫ້ອງຮຽນສະເພາະປີ 3 ທຸກສາຍ ມາຮຽນ ທີ່ອາຄານຮຽນສຸທັມມະນິມິດ ສ່ວນທີ່ເຫລືອແມ່ນດຳເນີນການສິດສອນຢູ່ວິທະຍາໄລສົງອົງຕື້ ວັດອົງຕື້ມະຫາວິຫານ ຄືເກົ່າ.
ເຊີນຊົມວິດີໂອກ່າວລາຍງານໂດຍ ຜູ້ອຳນວຍການວິທະຍາໄລສົງອົງຕື້
ຂ່າວແລະພາບໂດຍ: ເອກັຄຄະຈິຕໂຕ ພິກຂຸ